**Έκθεση της Κοινοβουλευτικής Επιτροπής Παιδείας και Πολιτισμού για το νομοσχέδιο «Ο περί Κρατικής Φοιτητικής Μέριμνας (Τροποποιητικός) Νόμος του 2022»**

**Παρόντες:**

Παύλος Μυλωνάς, πρόεδρος Χρίστος Χριστοφίδης

Χρύσανθος Σαββίδης Αντρέας Καυκαλιάς

Γιώργος Κάρουλλας Ανδρέας Αποστόλου

Πρόδρομος Αλαμπρίτης Αλέκος Τρυφωνίδης

Η Κοινοβουλευτική Επιτροπή Παιδείας και Πολιτισμού μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 12 Οκτωβρίου και στις 2 και 9 Νοεμβρίου 2022. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Παιδείας, Αθλητισμού και Νεολαίας, της Διεύθυνσης Ανώτερης και Ανώτατης Εκπαίδευσης του ίδιου υπουργείου, του Υπουργείου Οικονομικών και της Νομικής Υπηρεσίας της Δημοκρατίας.

Στο στάδιο της συζήτησης του νομοσχεδίου παρευρέθηκε επίσης το μέλος της επιτροπής κ. Ανδρέας Θεμιστοκλέους.

Σκοπός του νομοσχεδίου είναι η τροποποίηση του περί Κρατικής Φοιτητικής Μέριμνας Νόμου, ώστε να μεταφερθούν οι αρμοδιότητες της Υπηρεσίας Φοιτητικής Μέριμνας από το Υπουργείο Παιδείας, Αθλητισμού και Νεολαίας στο Υπουργείο Οικονομικών.

Η διευθύντρια Ανώτερης και Ανώτατης Εκπαίδευσης του Υπουργείου Παιδείας, Αθλητισμού και Νεολαίας ανέφερε ότι η προτεινόμενη τροποποίηση κρίθηκε αναγκαία προς διευκόλυνση των εργασιών που απαιτούνται για τη διεκπεραίωση των αιτήσεων που υποβάλλονται τόσο για τη φοιτητική χορηγία όσο και για τα φοιτητικά επιδόματα. Όπως επισήμανε, οι εν λόγω εργασίες είναι καθαρά οικονομικής φύσεως και άπτονται ευρύτερα θεμάτων οικονομικής διαχείρισης και πολιτικής του κράτους. Περαιτέρω, τόνισε ότι έχει δρομολογηθεί αριθμός ενεργειών σε σχέση με την Υπηρεσία Φοιτητικής Μέριμνας, όπως είναι η ενημέρωση της σχετικής ιστοσελίδας, η ενημέρωση των ενδιαφερόμενων μερών, η ηλεκτρονική υποβολή αιτημάτων, καθώς και η εκστρατεία ενημέρωσης των δικαιούχων. Συναφώς, το Υπουργείο Παιδείας, Αθλητισμού και Νεολαίας θα συνεχίσει τη διεκπεραίωση αριθμού ενεργειών μέχρι τη μεταφορά των αρμοδιοτήτων της Υπηρεσίας Φοιτητικής Μέριμνας στο Υπουργείο Οικονομικών.

Η εκπρόσωπος του Υπουργείου Οικονομικών επισήμανε ότι η λειτουργία της Υπηρεσίας Φοιτητικής Μέριμνας υπό την εποπτεία του Υπουργείου Οικονομικών κρίνεται ορθολογιστικότερη, αποδοτικότερη και αποτελεσματικότερη, καθότι θα διευκολυνθούν και θα επιταχυνθούν οι διαδικασίες διεκπεραίωσης των αιτήσεων για τη φοιτητική χορηγία και τη χορήγηση φοιτητικών επιδομάτων.

Στο πλαίσιο της συζήτησης ενώπιον της επιτροπής, μέλη της επιτροπής εξέφρασαν προβληματισμούς και υπέβαλαν ερωτήματα σχετικά με την αναγκαιότητα της εν λόγω τροποποίησης, αφού, όπως ανέφεραν, υπάρχουν και άλλες περιπτώσεις όπου η εξέταση για τη χορήγηση επιδομάτων διεκπεραιώνεται από άλλα υπουργεία και όχι από το Υπουργείο Οικονομικών, χωρίς να δημιουργείται οποιοδήποτε πρόβλημα.

Συναφώς, απαντώντας στα πιο πάνω ερωτήματα, η διευθύντρια Ανώτερης και Ανώτατης Εκπαίδευσης του Υπουργείου Παιδείας, Αθλητισμού και Νεολαίας επισήμανε μεταξύ άλλων ότι ο προϊστάμενος της Υπηρεσίας Φοιτητικής Μέριμνας είναι λειτουργός του Υπουργείου Οικονομικών αποσπασμένος στο Υπουργείο Παιδείας, Αθλητισμού και Νεολαίας, ενώ η καθυστέρηση που παρατηρείται στη διαδικασία διεκπεραίωσης των αιτήσεων οφείλεται μεταξύ άλλων και στην ανάγκη εμπλοκής και του Υπουργείου Οικονομικών στην όλη διαδικασία.

Η Κοινοβουλευτική Επιτροπή Παιδείας και Πολιτισμού, αφού έλαβε υπόψη όλα όσα τέθηκαν ενώπιόν της, αποφάσισε, κατά πλειοψηφία του προέδρου και του μέλους της βουλευτών της κοινοβουλευτικής ομάδας του Δημοκρατικού Κόμματος, των μελών της βουλευτών της κοινοβουλευτικής ομάδας του Δημοκρατικού Συναγερμού, του μέλους της βουλευτή του Κινήματος Σοσιαλδημοκρατών ΕΔΕΚ και του μέλους της βουλευτή της Δημοκρατικής Παράταξης, να εισηγηθεί στη Βουλή την ψήφιση του νομοσχεδίου σε νόμο.

Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

15 Νοεμβρίου 2022

(Αρ. Φακ.: 23.01.063.148-2022)

ΘΒ-ΚΣ/ΣΠ/Ελ.Π